**Սիրելի՛ կանայք եւ աղջիկներ**

Իմ սրտագին եւ ջերմ շնորհավորանքները ձեզ՝ գեղեցիկ եւ նուրբ գարնանային օրվա՝ Մարտի 8-ի կապակցությամբ:   
Կանանց տոնին եւ տարվա մյուս բոլոր օրերին մաղթում եմ ձեզ ամուր առողջություն, հաջողություններ ձեզ համար կենսական բոլոր բնագավառներում, ընտանեկան խաղաղություն, ջերմություն եւ անսպառ սեր:  
Թո՛ղ ամեն նոր բացվող օրը ձեզ բերի միմիայն բարիք եւ անհատնում երջանկություն:   
Ձեր հոգատարությունը, զգոնությունն ու կնոջական իմաստնությունը պահպանում են մեր ընտանեկան օջախները, միեւնույն ժամանակ՝ օգնում կառավարել մեր հասարակության, պետության, առհասարակ՝ կյանքի ամենաբարդ ոլորտները:

Դո՛ւք եք, որ ձեր ուսերին անտրտունջ կրելով բազում հոգսեր՝ հասցնում եք նաեւ ձեր շուրջը սփռել բարություն, ջերմություն եւ սեր, նաեւ ձեր ներկայությամբ խոհեմ եւ սթափ պահում մեզ՝ կարեւոր որոշումներ կայացնելիս:   
Ձեր հոգու մեծ ուժն ու հոգատար ձեռքը, ունեցած ներուժն ու հայ կնոջը բնորոշ հիանալի հատկանիշներն են, որ վստահություն եւ հավատ են ներշնչում Հայաստանի ապագայի հանդեպ:

Դո՛ւք եք, որ դաստիարակում եք մեր պետության ապագա զինվորին եւ գիտնականին, արհեստավորին եւ արվեստագետին, պետական գործչին եւ հողագործին…  
Եվ դո՛ւք եք, որ ընտանեկան սովորույթներով սերնդից սերունդ եք փոխանցում հայապահպանության կարեւոր գործոնները՝ ազգային ավանդույթներն ու արժեքները:

Ուստի, եւս մեկ անգամ շնորհավորելով բոլորիդ Կանանց տոնի առիթով՝ ցանկանում եմ, որ միշտ լինեք փոխադարձ հոգատարությամբ եւ ուշադրությամբ շրջապատված, լինեք ըստ արժանվույն սիրված եւ գնահատված:   
Թո՛ղ գարնան ջերմությունն ու զարթոնքը ձեր հոգիներին բերկրանք եւ ուրախ ակնթարթներ պարգեւեն, իսկ ձեր օրերը լինեն նույնքան պայծառ եւ արեւոտ, որքան գարնանային այս տոնի խորհուրդն է: